নিম্নচাপ বা ঘূর্ণাবর্ত মৌসুমি বায়ুকে চাঙ্গা তো করেই। অনেক সময় একই দায়িত্ব পালন করে থাকে বজ্রগর্ভ মেঘ। ঠিক যেটা ঘটেছে সোমবার। ওই দিন বিকেল-সন্ধ্যায় পশ্চিম থেকে ধেয়ে আসা বজ্রগর্ভ মেঘই কলকাতা-সহ দক্ষিণবঙ্গে বর্ষাকে সক্রিয় করে তুলেছে বলে জানাচ্ছেন আবহবিদেরা। গোলার মতো বজ্রগর্ভ মেঘ যে এমন খেল্‌ দেখাবে, তা আঁচ করতে পারেননি আবহবিদেরা। তাঁরা জানান, ওই মেঘ কলকাতার আশেপাশে ভেঙে পড়াতেই এমন ধুন্ধুমার বৃষ্টি পেল মহানগরী এবং সংলগ্ন এলাকা। দিল্লির মৌসম ভবনের এক আবহবিদ জানান, সোমবার উপগ্রহ-চিত্রে ওই বজ্রগর্ভ মেঘ ধরা পড়েছিল। তবে তার ক্ষমতা আঁচ করা যায়নি। কলকাতার উপকণ্ঠে ওই মেঘ ভেঙে পড়তেই বোঝা গেল, সে কতটা শক্তিশালী। মঙ্গলবার বৃষ্টিতে রাশ পড়লেও আবহবিদেরা জানান, বর্ষার চনমনে মেজাজ আজ, বুধবারেও বজায় থাকবে। কেন্দ্রীয় আবহাওয়া বিভাগের ডেপুটি ডিরেক্টর জেনারেল (পূর্বাঞ্চল) সঞ্জীব বন্দ্যোপাধ্যায় বলেন, ‘‘বুধবার দক্ষিণবঙ্গে হাল্কা থেকে মাঝারি বৃষ্টি হবে। বেশি বৃষ্টি হতে পারে উপকূলে। উত্তরবঙ্গে ভারী বৃষ্টির সম্ভাবনা।’’ কয়েক দিন ধরেই উচ্চ তাপমাত্রা আর লাগামছাড়া আর্দ্রতার জন্য অস্বস্তি ছিল তুঙ্গে। সোমবার দুপুরে অস্বস্তিসূচক উঠেছিল ৬৬ ডিগ্রিতে। অর্থাৎ অস্বস্তি চরমে উঠেছিল। তবে শেষ বিকেলে বৃষ্টি শুরু হতেই তাপমাত্রা নামতে শুরু করে। মঙ্গলবার কলকাতায় সর্বনিম্ন তাপমাত্রা ছিল স্বাভাবিকের থেকে নীচে। সোমবার সন্ধ্যা থেকে এ দিন সকাল পর্যন্ত কলকাতায় ৯০ মিলিমিটারের বেশি বৃষ্টি হয়েছে বলে আবহাওয়া দফতরের হিসেব। আকাশ মেঘলা থাকায় মঙ্গলবার দিনের সর্বোচ্চ তাপমাত্রাও ছিল কম।